Jaagduiwel ry glo meer as 240 km/hArgieffoto (Foto: geralt, Pixabay) ŉ Jaagduiwel is Donderdag op die N3 naby Villiers in hegtenis geneem nadat hy glo teen 246 km/h gery het. Hillary Mophethe, woordvoerder van die departement van polisie, paaie en vervoer, het gesê die man wat in ŉ BMW gery het, het gesê hy was op pad van Durban na Gauteng. “Hy is op die toneel in hegtenis geneem en na die Villiers-polisiestasie geneem en sal aangekla word van roekelose bestuur en oorskryding van die spoedgrens.” Volgens Mophethe is ŉ 24-jarige man ook in hegtenis geneem nadat hy glo teen 194 km/h met sy Mercedes Benz gery het. Hy is op die N1 naby Winburg in hegtenis geneem. “Daar is glo ook ŉ groot bedrag kontant in sy motor gevind. Hy het aan die verkeersbeamptes gesê hy is ŉ sakeman en dat hy na ŉ veiling in Bloemfontein op pad was.” Hy sal vandag in die Winburg-landdroshof verskyn. Sam Mashinini, LUR vir polisie, paaie en vervoer in die Vrystaat, het padgebruikers gewaarsku om by verkeersreëls te hou of die volle mag van die gereg te ervaar. “Ons sal geen steen onaangeraak laat nie terwyl ons wetteloosheid op ons paaie vasvat.”